**AIŠKINAMASIS RAŠTAS**

**PRIE SAVIVALDYBĖS TARYBOS SPRENDIMO „DĖL KLAIPĖDOS MIESTO SAVIVALDYBĖS TARYBOS 2016 M. VASARIO 25 D. SPRENDIMO NR. T2-55 „DĖL TARNYBINIO ATLYGINIMO KOEFICIENTO NUSTATYMO ŠVIETIMO ĮSTAIGOS VADOVAMS“ PAKEITIMO“** **PROJEKTO**

**1. Sprendimo projekto esmė, tikslai ir uždaviniai.**

Šio sprendimo projektu siekiama pakeisti Klaipėdos miesto savivaldybės tarybos 2016 m. vasario 25 d. sprendimą Nr. T2-55 „Dėl tarnybinio atlyginimo koeficiento nustatymo švietimo įstaigos vadovams“ – papildyti nauju 3 punktu, kad nebūtų mažinami švietimo įstaigų vadovų tarnybiniai atlyginimai ne daugiau kaip 20 procentų sumažėjus įstaigos mokinių skaičiui.

**2. Projekto rengimo priežastys ir kuo remiantis parengtas sprendimo projektas.**

Sprendimo projektas parengtas gavus dviejų bendrojo ugdymo mokyklų vadovų prašymus sumažėjus mokinių skaičiui ugdymo įstaigoje nemažinti tarnybinio atlyginimo ir palikti galiojantį nustatytą tarnybinio atlyginimo koeficientą. Klaipėdos „Aukuro“ gimnazijoje mokinių skaičius, lyginant su pernai metais, sumažėjo 54 mokiniais, Klaipėdos „Žemynos“ gimnazijoje sumažėjo 31 mokiniu. Pastebima mokinių skaičiaus mažėjimo tendencija gimnazijose, nes vis daugiau mokinių po 8 klasių renkasi profesines mokyklas, taip pat 12 klasėje mokslus tęsia suaugusiųjų mokykloje. Pateikti „Aukuro“ ir „Žemynos“ gimnazijų vadovų prašymai svarstyti Švietimo įstaigų vadovų darbo santykių reguliavimo komisijoje ir, atsižvelgus į komisijos protokolą, parengtas tarybos sprendimo projektas.

Klaipėdos miesto savivaldybės tarybos 2016 m. vasario 25 d. sprendimu Nr. T2-55 „Dėl tarnybinio atlyginimo koeficiento nustatymo švietimo įstaigos vadovams“ (toliau – Tarybos sprendimas) buvo patvirtinti švietimo įstaigų vadovų vidutiniai tarnybinių atlyginimų koeficientai bei numatyti tarnybinio atlyginimo koeficientų didinimo kriterijai.

Švietimo įstaigos vadovo darbo užmokesčio nustatymas yra reglamentuojamas Lietuvos Respublikos švietimo ir mokslo ministro 2013 m. gruodžio 19 d. įsakymu Nr. V-1254 „Dėl švietimo įstaigų darbuotojų ir kitų įstaigų pedagoginių darbuotojų darbo apmokėjimo tvarkos aprašo patvirtinimo“ patvirtintu švietimo įstaigų darbuotojų ir kitų įstaigų pedagoginių darbuotojų darbo apmokėjimo tvarkos aprašu (toliau – Aprašas). Ugdymo įstaigos vadovo tarnybinio atlyginimo koeficiento dydis priklauso nuo mokinių skaičiaus, pedagoginio darbo stažo ir vadybinės kvalifikacinės kategorijos. Vadovaujantis Aprašu yra nustatomos tarnybinio atlyginimo koeficientų ribos.

LR Darbo kodekso 120 str. 3 d. numatyta, kad „*Darbo apmokėjimo sąlygas be darbuotojo raštiško sutikimo darbdavys gali keisti tik tuo atveju, kai įstatymais, Vyriausybės nutarimais ar pagal kolektyvinę sutartį yra keičiamas tam tikros ūkio šakos, įmonės ar darbuotojų kategorijos darbo apmokėjimas. Keičiant darbo apmokėjimo sąlygas, sumažinti darbo užmokestį be darbuotojo raštiško sutikimo negalima.“*

Siūlytina šiuo tarybos sprendimo projektu patikslinti 2016 m. vasario 25 d. patvirtintą Tarybos sprendimą numatant galimybę nemažinti įstaigų vadovams tarnybinio atlyginimo koeficiento, jei įstaigos mokinių skaičius rugsėjo 1 d. sumažėjo ne daugiau kaip 20 procentų.

**3. Kokių rezultatų laukiama.**

Esant mokinių skaičiaus svyravimams, nebus keičiamos įstaigų vadovų darbo sutarties sąlygos – sumažinamas nustatytas švietimo įstaigų vadovų tarnybinio atlyginimo koeficientas.

**4. Sprendimo projekto rengimo metu gauti specialistų vertinimai.**

Nėra.

**5. Išlaidų sąmatos, skaičiavimai, reikalingi pagrindimai ir paaiškinimai.**Sprendimo įgyvendinimui reikalingas lėšų poreikis metams – papildomų lėšų sprendimo įgyvendinimui nereikia.

**6. Lėšų poreikis sprendimo įgyvendinimui.**

Lėšos sprendimo projekto įgyvendinimui būtų skiriamos iš švietimo įstaigų darbo užmokesčio fondo.

**7. Galimos teigiamos ar neigiamos sprendimo priėmimo pasekmės.**

Teigiamos pasekmės – atsižvelgiant į pateiktus švietimo įstaigų vadovų prašymus ir į LR Darbo kodekso 120 str. 3 d., nebūtų keičiamos įstaigų vadovų darbo sąlygos – nemažinami nustatyti įstaigų vadovų tarnybinių atlyginimų koeficientai.

PRIDEDAMA:

1. Klaipėdos miesto savivaldybės tarybos 2016 m. vasario 25 d. sprendimo Nr. T2-55 „Dėl tarnybinio atlyginimo koeficiento nustatymo švietimo įstaigos vadovams“ lyginamasis variantas.

2. Įstaigų vadovų tarnybinio atlyginimo skaičiavimo lentelė, 1 lapas

3. Teisės aktų išrašas, 1 lapas

L. e. p. Personalo skyriaus vedėja Jolita Grigaitienė